b'\n_START_ARTICLE_\nObool\n_START_SECTION_\nObool kui kaalu\xc3\xbchik\n_START_PARAGRAPH_\nLisaks m\xc3\xbcndile oli obool ka kaalu\xc3\xbchik ning Vana-Kreekas oli see kindlaks m\xc3\xa4\xc3\xa4ratud kui kuuendik drahmi ehk ligikaudu 0,5 grammi. Vana-Roomas v\xc3\xb5rdus see aga 1/48 Rooma untsiga ehk ligikaudu 0,57 grammiga, kuid erinevalt Kreekast ei saanud obool varajase Rooma vabariigi rahas\xc3\xbcsteemi ajal m\xc3\xbcndi kuju. T\xc3\xa4nap\xc3\xa4eva Kreekas v\xc3\xb5rdub obool \xc3\xbche detsigrammi ehk 0,1 grammiga.\n_START_SECTION_\nNimest\n_START_PARAGRAPH_\nS\xc3\xb5na "\xc3\xb3bol\xc3\xb3s", teistes dialektides ka "\xc3\xb3bel\xc3\xb3s" (\xe1\xbd\x80\xce\xb2\xce\xb5\xce\xbb\xcf\x8c\xcf\x82) v\xc3\xb5i "\xc3\xb3del\xc3\xb3s" (\xe1\xbd\x80\xce\xb4\xce\xb5\xce\xbb\xcf\x8c\xcf\x82), t\xc3\xa4hendab pikka \xc3\xb5hukest metallnaela v\xc3\xb5i -varrast, nagu n\xc3\xa4iteks k\xc3\xbcpsetusvarras. Ajal, mil m\xc3\xbcnte veel ei kasutatud, kasutati valuutana selliseid metallist vardaid. Nad s\xc3\xbcmboliseerisid v\xc3\xa4ikseid vasest v\xc3\xb5i pronksist kange, millel oli standardiseeritud kaal ning millega kaubeldi. Prantsuse arheoloog T. Reinach defineeris neid kui "tarberaha" (ustensiles monnais). Peloponnesose poolsaarel Argoses l\xc3\xa4bi viidud v\xc3\xa4ljakaevamistel leiti k\xc3\xbcmneid vardakujulisi oboole, mis dateeri aega enne aastat 800 e.m.a ning mis on v\xc3\xa4lja pandud Ateena Numismaatikamuuseumis.\n_START_SECTION_\nOstuj\xc3\xb5ud\n_START_PARAGRAPH_\n\xc3\x9che obooli eest v\xc3\xb5is klassikalise ajaj\xc3\xa4rgu Ateenas saada joomisel kasutatava anuma k\xc3\xa1ntharose koos ligikaudu kolme liitri veiniga. Prostituudi teenuste eest maksmisel oli tavap\xc3\xa4raseks tasuks kolm obooli.\n_START_SECTION_\nM\xc3\xbcnt Charonile\n_START_PARAGRAPH_\nSurnud maeti Vana-Kreekas nii, et nende suhu oli asetatud obool. Seda selleks, et kui surnu vari j\xc3\xb5udis Hadese allmaailma, saaks ta maksta paadimees Charonile selle eest, et viimane ta \xc3\xbcle Acheroni j\xc3\xb5e viiks. Legendi j\xc3\xa4rgi olid need, kes ei olnud piisavalt j\xc3\xb5ukad v\xc3\xb5i need, kelle matjad keeldusid \xc3\xb5igeid rituaale j\xc3\xa4rgimast, sunnitud sada aastat Acheroni kallastel uitama.'